b'\n_START_ARTICLE_\nPoskus voja\xc5\xa1kega upora v Mariboru (1932)\n_START_PARAGRAPH_\nPoskus voja\xc5\xa1kega upora v Mariboru leta 1932 je organiziral srbski poro\xc4\x8dnik Mihajlo \xc2\xbbMirko\xc2\xab Milojkovi\xc4\x87, pri \xc4\x8demer ga je materialno podpiral Georgi Dimitrov, vodja Kominterne za Srednjo Evropo. Upora niso nikdar izpeljali, saj so jih pred tem odkrili in ujeli zarotnike.\n_START_SECTION_\nOrganizacija\n_START_PARAGRAPH_\nMilojkovi\xc4\x87 je sprva pri vodstvu mariborskega garniziona izposloval organizacijo \xc4\x8dastni\xc5\xa1ke menze izven voja\xc5\xa1nice in sicer v gostilni pri Zamorcu (Gosposka ulica). Tu se je sprva dobival z drugimi voditelji na\xc4\x8drtovanega upora (podpolkovnik Lujo Mi\xc4\x8di\xc4\x87, major Stoki\xc4\x87, Atana\xc4\x8dkovi\xc4\x87, D\xc5\xbein,...), nato pa so po\xc4\x8dasi pri\xc4\x8deli medse vabiti tudi druge \xc4\x8dastnike._NEWLINE_Te\xc5\xbeave v pripravi upora so se pri\xc4\x8dele z aretacijo Mi\xc4\x8di\xc4\x87a, za katerega so ugotovili, da je italijanski vohun; pomladi leta 1932 so ga usmrtili._NEWLINE_V aprilu so priprave stopile v zadnjo fazo, saj so zarotnikom izro\xc4\x8dili tiskane na\xc4\x8drte pu\xc4\x8da, na katerih so bile napisane dol\xc5\xbenosti posameznih \xc4\x8dastnikov in tudi, kako se bodo organizirali po uspe\xc5\xa1nem pu\xc4\x8du._NEWLINE_Dimitrov je sprva na\xc4\x8drtoval, da se upor zgodi v no\xc4\x8di iz 16. na 17. maj 1932, ko so bili v vseh mariborskih voja\xc5\xa1nicah de\xc5\xbeurni \xc4\x8dastniki iz zarotni\xc5\xa1kega kroga. Na prejeti ukaz bi zarotniki napadli spe\xc4\x8de \xc4\x8dastnike in pod\xc4\x8dastnike, s \xc4\x8dimer bi prevzeli poveljstvo nad vojaki, nato pa bi z njimi zasedli celotno mesto z vsemi najpomembnej\xc5\xa1imi objekti. A v zadnjem trenutku so vstajo preklicali._NEWLINE_18. maja 1932 je eden izmed zarotnikov na sprehodu po Mariboru izgubil svoj izvod na\xc4\x8drta upora. Na\xc5\xa1el ga je \xc4\x8dastnik, ki ni bil \xc4\x8dlan zarotnikov, in o tem obvestil vodstvo garnizije. Posledi\xc4\x8dno so blokirale vse voja\xc5\xa1nice, ustavili vse voja\xc5\xa1ke aktivnosti in pri\xc4\x8deli z aretacijami zarotnikov._NEWLINE_Milojkovi\xc4\x87a so prijeli med spanjem in ga z ostalimi zarotniki prepeljali v Meljsko voja\xc5\xa1nico, kjer je potekala tudi civilno-voja\xc5\xa1ka sodna preiskava o na\xc4\x8drtovanem uporu. Milojkovi\xc4\x87u pa je skupaj z neodkritim zarotnikom poro\xc4\x8dnikom Altalerjem (ki je bil de\xc5\xbeurni \xc4\x8dastnik v priporih) uspelo pobegniti iz voja\xc5\xa1nice. Po kratkem \xc4\x8dasu premikanja v okolici Maribora sta se odpravila v Hotel Meran, kjer je bila v policijskem varstvu nastanjena Milojkovi\xc4\x87eva zaro\xc4\x8denka. Tam so jih odkrili voja\xc5\xa1ki preiskovalci, nakar je bil v strelskem obra\xc4\x8dunu ranjen Altaler, medtem ko je Milojkovi\xc4\x87 storil samomor._NEWLINE_Konec meseca so zarotnike poslali v Beograd, kjer so bili sojeni pred voja\xc5\xa1kim sodi\xc5\xa1\xc4\x8dem. Nekaj jih je bilo obsojenih na smrt, medtem ko je ve\xc4\x8dino doletela zaporna kazen.'